《和秋景韵二十首 其二 秋天》
明代·李昌祺

玉宇寥寥覆八垠，琉璃滑处不生尘。一痕新月梳浮黛，五色晴霞绣展茵。

灵鹊有桥横碧落，仙槎无路泛青旻。夜深浓露多如雨，洗出银河一派新。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。